WP se o.21-span kan vroeg 'wraak' neem | Netwerk24
Deur Sportredaksie 23 September 2020 20:49
Die Blou Bulle se Carl Els duik oor die doellyn vir sy drie in die eindstryd van die nasionale o.21-reeks in 2019 teen die Westelike Provinsie in Bloemfontein. Foto: Gallo Images
Die spelers en beamptes van die vyf deelnemende spanne, die Westelike Provinsie, Blou Bulle, Goue Leeus, Haaie en Vrystaat, sal vir die duur van die reeks in die Goudstad wees, waar huidige regulasies om die verspreiding van die Covid-19-pandemie te probeer verhoed, ingestel sal wees.
In 'n herhaling van die eindstryd van 2019, sal die Blou Bulle en Westelike Provinsie mekaar in die eerste ronde op Sondag 4 Oktober pak. Die Pretorianers was verlede jaar met 33-27 baas. Die Vrystaat en Goue Leeus is op dieselfde dag in die ander wedstryd slaags, terwyl die Haaie 'n loslootjie het.
Die kompetisie sal oor 'n enkelronde gespeel word, met wedstryde wat elke vier dae sal plaasvind. Die halfeindronde word op Sondag 25 Oktober beslis, met die eindstryd op Vrydag 30 Oktober.
Rassie Erasmus, die Suid-Afrikaanse Rugbyunie se direkteur van rugby, sê in 'n verklaring die aksie sal fyn dopgehou word.
"Die o.21-kompetisie is 'n belangrike voerband vir die ontwikkeling van ons spelers, ook vir unies wat senior spelers moet kontrakteer. Gewoonlik tree opwindende spelers in dié reeks na vore en vanjaar sal nie 'n uitsondering wees nie."